На основу члана 92. и члана 97. став 4. Закона о планирању и изградњи („Службени гласник РС'', бр. 72/2009, 81/2009-исправка, 64/2010 - одлука УС, 24/2011, 121/2012, 42/2013 – одлука УС, 50/2013- одлука УС, 98/2013 – одлука УС ,132/2014…9/2020) и члана 40. Статута општине Чајетина, („Службени лист општине Чајетина“ бр.2/2019 ) Скупштина општине Чајетина на електронској седници одржаној 01. априла 2021. године, донела је

**ОДЛУКУ О ИЗМЕНИ И ДОПУНИ ОДЛУКЕ О**

**УРЕЂИВАЊУ ГРАЂЕВИНСКОГ ЗЕМЉИШТА У ЦЕНТРУ НАСЕЉЕНОГ МЕСТА ЗЛАТИБОР**„**BALKAN G.S. CHANCE“ Д.О.О. ИЗ БЕОГРАДА**

**Члан 1.**

Одлуком Скупштине општине Чајетина о уређивању грађевинског земљишта у центру насељеног места Златибор број 02-15/2020-01 од 29. априла 2020. године, приступљено је изградњи и реконструкцији инфраструктурних објеката и уређењу центра насељеног места Златибор, који би се финансирали средствима финансијера „Balkan G.S. Chance“ д.о.о. из Београда, и то за следеће радове:

* ДЕМОНТАЖА И ИЗГРАДЊА ЈАВНОГ ОСВЕТЉЕЊА НА КРАЉЕВОМ ТРГУ (Демонтажа постојеће расвете, изградња стубне расвете од тениских терена до ресторана „Моја завичај“, са краковима ка Одмаралишту „Планум“ и поред млечног ресторана. Изградња подне расвете од тениских терена до пијаце, са краковима ка Одмаралишту „Планум“ и поред млечног ресторана. Изградња расвете у бетонском кориту око језера), у укупном износу од 12.852,624,00 динара
* ИЗГРАДЊА КАБЛВОДА ЗА ПРИВРЕМЕНЕ ОБЈЕКТЕ НА ПОТЕЗУ ИСПОД ЗЛАТНОГ БОРА, у укупном износу од 3.754.660,00 динара
* ИЗГРАДЊА ЗАЦЕВЉЕНОГ ДЕЛА КОРИТА РЕКЕ ОБУДОВИЦЕ НА КАТ. ПАРЦЕЛАМА БР. 4577/1, 7358/4, 4577/442, 4615/2, 4607/62, 4607/63, 4607/66, 7310/2, 4571/1, 7368 И 4607/7, СВЕ КО ЧАЈЕТИНА СА УКЉУЧЕЊЕМ КИШНОГ КОЛЕКТОРА НА КАТ.ПАРЦЕЛАМА БР. 4577/442 И 7368, ОБЕ КО ЧАЈЕТИНА, у укупном износу од 166.827.367,78 динара.

Писаним обавештењем од 22. септембра 2020. године Финансијер је обавестио Општинску управу да одустаје од извршења дела радова који се односи на демонтажу и изградњу јавног осветљења на Краљевом тргу на Златибору и изградњу каблвода за привремене објекте на потезу испод Златног бора.

 У смислу претходног става, из члана 1. Одлуке број 02-15/2020-01 од 29. априла 2020. године бришу се радови који се односе на демонтажу и изградњу јавног осветљења на Краљевом тргу на Златибору и изградњу каблвода за привремене објекте на потезу испод Златног бора.

**Члан 2.**

 Мења се члан 2. Одлуке тако да уместо:

„На основу достављених и оверених предмера и предрачуна из члана 1. ове одлуке, укупна вредност радова је **183.434.652,00** динара.“

сада гласи:

„На основу достављених и оверених предмера и предрачуна из члана 1. ове одлуке, укупна вредност радова је **221.349.423,54** динара.“

**Члан 3.**

У преосталом делу Одлука о уређивању грађевинског земљишта у центру насељеног места Златибор број 02-15/2020-01 од 29. априла 2020. године остаје неизмењена.

**Члан 4.**

 Ова одлука ступа на снагу даном доношења а биће објављена у ''Службеном листу општине Чајетина''.

***Образложење***

Одлуком Скупштине општине Чајетина о уређивању грађевинског земљишта у центру насељеног места Златибор број 02-15/2020-01 од 29. априла 2020. године приступљено је изградњи и реконструкцији инфраструктурних објеката и уређењу центра насељеног места Златибор, у оквиру које су предвиђени радови како је то у члану 1. наведено.

Саставни део Одлуке чини и предмер и предрачун којим су наведени планирани радови по Одлуци са таксативно наведеним позицијама и опредељеним количинама и износима цена за сваку појединачну позицију. Анализу цена извршио је вештак грађевинске струке.

На основу Одлуке број 02-15/2020-01 од 29. априла 2020. године и на основу ње закљученог уговора број 400-417/2020-02 од 30. априла 2020. године, до сада су испостављене 4 спецификације изведених радова, оверене од стране овлашћеног надзорног органа.

 Према испостављеној спецификацији изведених радова бр. **1/2020** на изградњи зацевљеног дела корита реке Обудовице по Уговору број 400-417/20.-12 од 30. априла 2020. године, која гласи на датум 8. септембар 2020. године, вредност стварно изведених радова по Уговору у тренутку испостављања те спецификације износи **70.650.305,81 динара.**

Према испостављеној спецификацији изведених радова бр. **02/2020** на изградњи зацевљеног дела корита реке Обудовице по Уговору број 400-417/20-12 од 30. априла 2020. године, која гласи на датум 28. октобар 2020. године, вредност стварно изведених радова по Уговору према тој спецификацији износи **15.646.350,98 динара**.

Према испостављеној спецификацији изведених радова бр. **03/2020** на изградњи зацевљеног дела корита реке Обудовице по Уговору број 400-417/20-12 од 30. априла 2020. године, која гласи на датум 14. јануар 2021. године, вредност изведених радова по Уговору према тој спецификацији износи **64.142.488,58 динара.**

Према испостављеној спецификацији изведених радова бр. **04/2020** на изградњи зацевљеног дела корита реке Обудовице по Уговору број 400-417/20-12 од 30. априла 2020. године, која је предата на писарници Општинске управе 2. фебруара 2021. године, вредност изведених радова по Уговору према тој спецификацији износи **15.885.783,92 динара.**

Дакле, на основу до сада испостављених спецификација вредност укупно изведених радова на зацевљењу дела корита реке Обудовице на кат. парцелама бр. 4577/1, 7358/4, 4577/442, 4615/2, 4607/62, 4607/63, 4607/66, 7310/2, 4571/1, 7368 и 4607/7, све КО Чајетина, са укључењем кишног колектора на кат.парцелама бр. 4577/442 и 7368, обе КО Чајетина, износи **166.324.929,29** динара.

Дана 15. марта 2021. године „Balkan G.S. Chance“ д.о.о. из Београда обратило се Општинској управи захтевом за анекс уговора број 400-417/20-12 од 30. априла 2020. године наводећи да су радови на изградњи зацевљеног дела корита у завршној фази али да постоје одсупања у односу на Уговор (који је закључен на основу Одлуке СО број 02-15/2020-01 од 29. априла 2020. године), у смислу количина радова који су обухваћени Уговором, јер потребе на терену изискују додатне количине које прелазе уговорене, те да постоје неопходни радови који нису обухваћени Уговором.

Имајући у виду наведено, предложено је да се изврши допуна Одлуке број 02-15/2020-01 од 29. априла 2020. године, у смислу износа предрачунске вредности која је увећана за додатне количине и додатне радове како је то раније описано.

Предрачунска вредност радова по овој Одлуци о измени и допуни Одлуке о уређивању грађевинског земљишта у центру насељеног места Златибор број 02-15/2020-01 од 29. априла 2020. године износи **54.522.055,76 динара**, а на основу достављеног предмера и предрачуна и извршене контроле цена , која вредност се додаје на предрачунску вредност 166.827.367,78 динара по основној одлуци (183.434.652,00 динара - 16.607.284,00 динара на име радова од којих се одустало (12.852.624,00 + 3.754.660,00).

**\***Напомињемо да ћемо вредност стварно изведених радова по већ испостављеним спецификацијама (166.324.929,29 динара уместо предрачунске вредности истих радова од 166.827.367,78 динара) обрачунати кроз коначни обрачун по комплетном завршетку предметних радова и након потврде надзорног органа за све радове, што ће бити презентовано у извештају Комисије.

**СКУПШТИНА ОПШТИНЕ ЧАЈЕТИНА**

**Број: 02-44/2021 -01 од 01. априла 2021. године**

**ПРЕДСЕДНИК**

 **Скупштине општине,**

*Арсен Ђурић*